Wegbreeknaweek word nagmerrie | Netwerk24
Wegbreeknaweek word nagmerrie
Deur Alet Van Der Walt 11 April 2019 06:01
Ilze en Pieter Nortjé by die Tikwe River Lodge. Foto: Facebook
“Ek het net gehoor ‘hy byt hom, hy byt hom’ en toe ek omdraai, sien ek sy arm in die leeu se bek,” sê Thinus Sadler van Virginia.
“Hy was geskok – hy het net daar gestaan en kon niks doen nie. Ek het hom weggeruk.”
Sadler, ’n werknemer by die Tikwe River Lodge, ’n bekende vakansie-oord in die Goudveld, het Saterdag ’n groep mense op ’n begeleide toer geneem toe ’n leeuwyfie Pieter Nortjé (55) gebyt het. Nortjé en sy vrou, Ilze, is Dinsdag (09/04) tien jaar getroud, en ’n familielid, Molly Small, het aan die Nortjé-egpaar ’n naweek by die lodge as geskenk gegee.
Sadler sê die lodge bied al die afgelope ses jaar begeleide toere deur die wildplaas, en dit is die eerste keer wat so iets gebeur.
“Daar is orals waarskuwingsborde, maar Nortjé het sy hand deur die geëlektrifiseerde heiningdrade gesteek om aan die leeu te raak,” sê Sadler.
Nortjé, ’n ambagsman by SA Truck Bodies in Bloemfontein, is in ’n geskokte toestand in Virginia se Katleho-hospitaal opgeneem en Sondag (07/04) na die Pelonomi-hospitaal in Bloemfontein oorgeplaas.
Sy vrou het saam met Small by die hospitaal gewag totdat ’n ambulans Nortjé kom haal het en na Bloemfontein geneem het.
“Die dokters is wonderlik en het vir ons gewag,” sê Small. Ons kry ook baie ondersteuning van Tikwe.”
Nortjé se toestand word as ernstig beskou, en sy liggaam is in septiese skok. Sy hartritme was ook Sondag onreëlmatig.